De Zarathustra, wo zerschte e traditionelle Priester (av. zotar) gsii isch, het aber nöd nu mit sinere Philosophii vo de hailvolle und schlechte Gsinnig die alti Religioo vo de Iraaner revolutioniert. Er het sich au gege de alti Bruuch vo de Rinderopfer gwerrt und die alte Götter zu Götze degradiert und d Vereerer vo dene as Dreguuant (»Aahänger vom  Trug«) bizaichnet. Obwoll de Ahura Mazda as de aini Gott gelt, werdet au im Avesta gwüssi Gotthaite aagrueffe, wo offebar witter vereert wore sind, wie d Areduui Sura Anahita (av. Arəduuī Sūrā Anāhitā). De Zarathustra het aber nöd nume s Rind i Schutz gnoo, sondern jegliches Töte öberhopt verurtailt und villne Förste vorgworfe, si tüegid d Veehirte uugrechtfertigt uusbüüte, under anderem eben au, well sii dene d Rinder wegnemid för sinnlosi Bluetopfer. Er het drumm au grossi Problem öberchoo und sini  Haimet und Famili müese verloo. Spööter het er bim Först Vistaspa (av. Vīštāspa) e troije Aahänger und Bischützer gfunde und er het chöne aafange erfolgriich sini Lehr verchünde.